Nu kan du endelig få bugt med din coronamanke, der for manges vedkommende har vokset sig stor under de seneste måneders nedlukning. Fra tirsdag kan du nu igen tage til frisøren, få plukket øjenbryn og nyde en gang massage. De liberale erhverv åbner nemlig op fra 6. april. Ud over frisører og kosmetologer åbner også massører, tatovører, solarier og køreskoler. Samtidig kan 5. til 8. klasserne vende tilbage til skolerne med 50 procent fysisk fremmøde - det betyder, at de vil være i skole hver anden uge. Det samme gælder på ungdomsuddannelser og voksenuddannelser. Også på de videregående uddannelser kan afgangsstuderende på uddannelser med mange praktiske fag vende tilbage til kammeraterne hver anden uge. Alle øvrige studerende på de videregående uddannelser kan vende tilbage med 20 procent fysisk fremmøde - altså det én dag om ugen. God idé at printe coronapasset Før du kan nyde godt af din frisørtid eller komme tilbage i skole, så skal du en tur forbi hjemmesiden Sundhed.dk. Du finder nemlig dit omtalte coronapas her - så du kan dokumentere, at du har en negativ coronatest, er vaccineret eller tidligere har været smittet med coronavirus. Folketingets partier har nemlig vurderet, at flere dele af samfundet kan genåbne hurtigere, hvis kunder og besøgende kan dokumentere, at de ikke er sandsynlige smittebærere. Tidligere var hjemmesiden ved at bryde sammen, fordi så mange danskere var inde for at se sin dokumentation, men nu er systemet blevet mere driftsikkert, oplyser tv2.dk. - Nu kan det holde til mere pres, men hvis man skal være sikker på at kunne komme til for eksempel frisøren, skal man printe sit coronapas, lyder det gode råd fra direktør for Sundhed.dk, Morten Elbæk Petersen. - Der vil kunne opstå kø. Så vi vil bede danskerne bede om kun at bruge Sundhed.dk, når det er nødvendigt og så skal man printe en udgave af sit coronapas, siger han til TV 2. Sådan åbner resten af Danmark op igen Tirsdag er blot første dag i genåbningen af Danmark. Henover de kommende uger åbner samfundet lige så stille mere og mere op - i runder af 14 dage. Hvis altså smittetallene opfører sig sådan, så vi ifølge sundhedsmyndighederne har kontrol over dem. Se her, hvad du kan glæde dig til i den kommende tid: 13. april: Indkøbscentre og arkader Indkøbscentre, stormagasiner, arkader med videre med et areal på 15.000 kvadratmeter eller derunder kan genåbne. Det gælder dog ikke for biografer, restauranter og caféer med videre, som er lokaliseret i indkøbscentret. Der vil gælde arealkrav og krav om mundbind eller visir samt retningslinjer vedrørende afstand. 21. april: Udendørsservering og museer De store indkøbscentre og stormagasiner åbner for almindelig handel med videre. Der åbnes for udendørsservering på blandt andet restauranter og cafeer med krav om fremvisning af negativ coronatest. Museer, kunsthaller samt biblioteker genåbner med krav om coronapas. Desuden åbnes der op for indendørs idræt i organiseret regi for børn og unge under 18 år uden coronapas. Det er dog endnu ikke klart, præcis hvilke konkrete sportsgrene der er omfattet. 6. maj: Indendørsservering, spillesteder og biografer Indendørs servering på restauranter og cafeer med videre åbnes med krav om coronapas. Konferencer, spillesteder, teatre, biografer og lignende øvrige lokaler, hvor der udøves kulturaktiviteter, genåbnes også med krav om coronapas. Desuden åbnes – med coronapas – for indendørs idræt for voksne over 18 år. 21. maj: Idræts-, fritidsaktiviteter og aftenskoler De resterende idræts-, fritids- og foreningsaktiviteter, som ikke er åbnet i forrige faser, genåbner nu - dog med krav om coronapas. Indendørsfaciliteter i forlystelsesparker, zoo, legelande med videre genåbnes også. Daghøjskoler og aftenskoler genåbner også.
Fra tirsdag åbner de liberale erhverv som frisører og kosmetologer - og eleverne på landets skoler og uddannelsesinstitutioner kan i begrænset omfang komme tilbage til den fysiske undervisning.